
ZAPISNIK
ČETVRTE SEDNICE ODBORA ZA ZDRAVLjE I PORODICU
ODRŽANE 25. NOVEMBRA 2025. GODINE


Sednica je počela u 9, 00 časova.
            Sednici je predsedavao dr Muamer Bačevac, predsednik Odbora.
Sednici su prisustvovali članovi Odbora: doc. dr Darko Laketić, prim. Dr Nada Macura, dr Nenad Ristović, dr Slobodan Milisavljević, dr Ivan Rajičić, dr Lidija Šarac, prof.dr Mirka Lukić Šarkanović, dr Emeše Uri, Jelena Spirić, prof. dr Snežana Rakić, prof.dr Dragan Delić i Marina Mijatović. 
Sednici Odbora su prisustvovali zamenici članova Odbora: dr Sanela Strainović (doc. sci. med. Marija Zdravković) i Katarina Stojanović (dr Radomir Bojović).
Sednici nisu prisustvovali članovi Odbora: dr Borislav Antonijević i Slađana Miletić, kao ni njihovi zamenici.
             Sednici Odbora su prisustvovali: poverenik dr Mihailo Jovanović, direktor Kacelarije za informacione tehnologije i elektronsku upravu, Aleksandar Nelki, viši savetnik u Kancelariji, Jelena Bojović, direktor Centra za četvrtu industrijsku revoluciju; iz Ministarstva zdravlja: prof. dr Ivana Stašević Karličić, državni sekretar, dr Jugoslav Kelečević, pomoćnik ministra, Sektor za zdravstveno osiguranje,
Lidija Bašić, viši savetnik, Nikola Radoman, samostalni savetnik i iz Republičkog fonda za zdravstveno osiguranje Vesna Latinović, pomoćnik direktora Sektora za zdravstveno osiguranje.

      Na predlog predsednika Odbora, jednoglasno, usvojen je sledeći dnevni red: 
                                               
                                                         D n e v n i   r e d
	
1. Razmatranje Predloga zakona o razmeni podataka, dokumenata i obaveštenja u slučaju nastupanja privremene sprečenosti za rad korišćenjem softverskog rešenja „e-Bolovanje- Poslodavac“, koji je podnela Vlada, u načelu;

1. Razno.
	
	Odbor je bez primedaba usvojio Zapisnik treće sednice Odbora, koja je održana 12. juna 2025.godine.

	Prva tačka dnevnog reda: Razmatranje Predloga zakona o razmeni podataka, dokumenata i obaveštenja u slučaju nastupanja privremene sprečenosti za rad korišćenjem softverskog rešenja „e-Bolovanje- Poslodavac“, koji je podnela Vlada, u načelu

Predsednik Odbora dr Muamer Bačevac obavestio je prisutne da je Vlada RS podnela Narodnoj skupštini ovaj predlog zakona 7. novembra 2025.godine i dao reč predstavniku predlagača zakona.
Direktor Kacelarije za informacione tehnologije i elektronsku upravu, poverenik dr Mihailo Jovanović je upoznao Odbor sa značajem i prednostima predložene zakonske regulative. Sistem e-Bolovanje-Poslodavac predstavlja značajan korak ka modernizaciji i unapređenju načina na koji se razmenjuju dokumenti i podaci pri obračunu bolovanja, time što će značajno smanjiti i olakšati administraciju u privredi, povećati efikasnost rada RFZOa i smanjiti zloupotrebu bolovanja. Takođe, pacijenti više neće morati da idu do izabranog lekara da bi uzeli dokumentaciju potrebnu za ostvarivanje prava na bolovanje i istu da nose do svojih poslodavaca. Dostavljanje ove dokumentacije Fondu od strane poslodavca se do sada obavljalo u papirnom obliku i predstavljalo je veliko administrativno opterećenje i za Fond i za poslodavca, što je često dovodilo do kašnjenja u isplatama zarada. Procenjeno je da su ti administrativni troškovi za privredu, budući da se sve radilo u papirima, iznosili između 750 miliona dinara i 1 milijarde i 800 miliona dinara na godišnjem nivou. Ovaj sistem jedan je od najsloženijih sistema digitalizacije u javnoj upravi Republike Srbije. On povezuje poslodavce, izabrane lekare i RFZO, čime omogućava pouzdanu i brzu razmenu podataka između svih učesnika u ovom velikom procesu. Zakonski okvir u potpunosti predviđa zaštitu podataka i privatnosti pacijenata. Sistem omogućava elektronsko podnošenje zahteva za obračun naknade zarade i refundaciju i omogućava Fondu da obrađuje elektronske podatke i dostavlja odluke elektronskim putem. Procena je da godišnje tih zahteva prema RFZOu, bolovanja preko 30 dana, ima oko 150 hiljada. Poslodavcima će biti omogućeno da elektronskim putem podnose prigovore na ocenu izabranog lekara, da prate status svojih prigovora, kao i da traže ponovno veštačenje. Oni će biti obavezani da koriste elektronski podnete izveštaje, prate status svojih zahteva i žalbi putem sistema i to od 1. januara 2026. godine, u čemu će im pomoći timovi predvođeni Ministarstvom zdravlja, RFZOom i Kancelarijom. Jedini izuzetak su preduzetnici koji zapošljavaju druga lica i oni su obavezni da ovaj zakon primenjuju od 1. januara 2027. godine. Na kraju izlaganja, podvukao je koristi koje ovaj sistem obezbeđuje za zdravstveni sistem, poslodavce i pacijente. U domovima zdravlja se skraćuje administrativni postupak, eliminišu se dupli unosi i greške usled ručnog unošenja podataka o bolovanju, automatizuje se generisanje doznaka na kraju meseca, kao u slučaju ozdravljenja pacijenata ili njegovog nedolaska na pregled, olakšava se praćenje detalja bolovanja kroz informacioni sistem i izrada statističkih izveštaja za Ministarstvo zdravlja. Postoji direktna informatička veza sa komisijama RFZOa za zdravstveno osiguranje čime je olakšana razmena podataka i medicinske dokumentacije. Pacijenti neće morati lično da nose svoje potvrde i doznake o bolovanju, eliminisan je odlazak na dodatne kontrole zbog zatvaranja bolovanja, a prikazivanje dijagnoze na potvrdi će biti samo na zahtev zaposlenog. Poslodavac ne vidi tu dijagnozu, ona je vidljiva samo izabranom lekaru i pacijentu. Poslodavcima će biti omogućeno: ažuriran prijem i pregled podataka o otvorenim i zatvorenim bolovanjima zaposlenih, što će im omogućiti efikasno radno planiranje. Dodao je da je ovaj zakon prilika da reformišemo način na koji se do sada upravljalo bolovanjima i stvorimo efikasnije radno okruženje za sve zaposlene u Srbiji.
Državni sekretar Ministarstva zdravlja prof. dr Ivana Stašević Karličić, kao razlog za donošenje ovog zakona istakla je digitalizaciju zdravstvenih usluga, koja predstavlja jedan od strateških ciljeva Vlade Republike Srbije. Elektronski servisi koji su do sada uvedeni, kao što su elektronski recept i elektronski karton značajno su unapredili dostupnost, transparentnost i efikasnost zdravstvenog sistema, a usvajanjem ovog zakona proces digitalizacije se nastavlja. Uvodi se moderna, sigurna i jednostavna procedura evidencije i verifikacije privremene sprečnosti za rad. Kao prvi cilj zakona navela je potpuno ukidanje papirnih potvrda o bolovanju i prelazak na jedinstvenu elektronsku evidenciju, u kojoj će svaki podatak o otvaranju, produženju  i zatvaranju bolovanja biti vidljiv u realnom vremenu, dok će komunikacija između izabranog lekara, poslodavca i Fonda biti automatska i transparentna. Drugi cilj je sprečavanje zloupotrebe korišćenja bolovanja odnosno povećanje kontrole opravdanosti bolovanja, uz napomenu da problem lažnih bolovanja utiče na smanjenje priliva stranih investicija. Predloženi elektronski sistem će omogućiti praćenje obrazaca, bržu reakciju i sigurnost da se pravo na bolovanje koristi prema medicinskim indikacijama, a ne kao sredstvo za izbegavanje radnih obaveza. Treći cilj je rasterećenje građana i poslodavaca. Ovaj zakon donosi dodatne benefite za zdravstveni sistem, od standardizacije procedura preko jednostavnije kontrole od strane lekarskih komisija do bržeg i preciznijeg statističkog praćenja bolesti i odsustva. Ministarstvo zdravlja je prilikom izrade zakona vodilo računa ne samo o zaštiti podataka o ličnosti, već i o usklađenosti predloženog zakona sa Zakonom o  zdravstvenom osiguranju. Uvođenje e- bolovanja važan je korak u pravcu modernizacije, rasterećenja građana i lekara, povećanja pravne sigurnosti građana, efikasnijeg, pravednijeg i transparentnijeg sistema zdravstvene zaštite, kao i stvaranja preduslova za nove digitalne servise.
U diskusiji povodom ove tačke dnevnog reda učestvovali su: prof. dr Snežana Rakić, Marina Mijatović, prof. dr Dragan Delić, dr Nada Macura, dr Emeše Uri i doc. dr Darko Laketić. 
	Prof. dr Snežana Rakić upitala je šta će biti sa kompletnom papirnom dokumentacijom koja se vodi u bolnicama, ne samo onom povezanom sa bolovanjem i da li će tu biti duplih protokola. 
	Državni sekretar Ministarstva zdravlja prof. dr Ivana Stašević Karličić, povodom prethodnog pitanja, navela je da se sa dokumentacijom u zdravstvu postupa u skladu sa Zakonom o zdravstvenoj dokumntaciji i evidencijama u oblasti zdravstva, nebitno da li su one u papirnoj ili digitalnoj formi i dodala da čuvanje papirne dokumenatacije do daljnjeg ostaje na snazi.
Marina Mijatović iznela je da joj nije jasno zašto je za korišćenje jedne platforme potreban poseban zakon, umesto da se donese podzakonski akt ili da se ova materija reguliše u skladu sa već postojećim zakonima, uz zaštitu prava osiguranika na prvom mestu. Predloženi zakona vidi kao jedan kolaps zaštite posebno osetljivih podataka jer je mogućnost obrade i rukovođenja podacima data nekome ko nema ta ovlašćenja po zakonu, Kancelariji koja je van zdravstvenog sistema, umesto da to obavlja RFZO. Kritički se osvrnula na izneto da je predloženi sistem e-bolovanja važan korak u pravcu transparentnijeg sistema zdravstvene zaštite, jer transparentnost ne sme da postoji kada se govori o zaštiti podataka o ličnosti. Zatim, u ovom predlogu zakona navedeno je da poslodavac neće moći da vidi medicinsku dokumentaciju, dok odluku prvostepene i drugostepene lekarske komisije u kojoj se vidi i dijagnoza i lečenje, može da vidi. Ne postoji preciznost odredaba i one se mogu široko tumačiti, što nije u korist pacijenata. Ako je ideja predlagača da se smanje lažna bolovanja, što je u interesu kompanija, podvukla je da to ne sme da se postiže ugrožavanjem bezbednosti podataka pacijenata i dodala da će poslanička grupa kojoj pripada tim povodom podneti amandmane.
Državni sekretar Ministarstva zdravlja prof. dr Ivana Stašević Karličić, povodom prethodne diskusije, istakla je da se prilikom izrade ovog zakona vodilo računa o zaštiti interesa pacijenta i da koncept IT kancelarije ne dozvoljava uvid u zdravstvene podatke, te da je ona samo isporučilac informacija i da zapravo nijedan zdravstveni podatak neće napustiti zdravstveni sistem. Sva zakonska regulativa koja se odnosi na lične podatke i na medicinsku dokumentaciju ne menja se ovim zakonom i sve procedure ostaju iste, samo sada u digitalizovanom formatu. Ni u odluci koju lekarske komisije donose, ni u doznakama, ni u potvrdama lekara o privremenoj sprečenosti za rad nema dijagnoze, te stoga bezbednost podataka nije narušena. Transparentnost podrazumeva da će procedura unutar lokalnih zdravstvenih sistema biti brža i jasnija odnosno tačno će se znati koliko je bolovanja u realnom vremenu.
Direktor Kacelarije za informacione tehnologije i elektronsku upravu, poverenik dr Mihailo Jovanović rekao je da je uloga Kacelarije da obezbedi digitalnu platformu i razmenu podataka, te da ovaj informacioni sistem treba da poveže oko 150 domova zdravlja, RFZO i više stotina poslodavaca. Podsetio je prisutne da je ova kancelarija osnovana pre osam godina sa ciljem da omogući digitalnu transforamciju i digitalizaciju javne uprave u Srbiji odnosno da sa informatičke stručne strane bude podrška ministarstvima pri njihovoj digitalnoj transformaciji. Naglasio je da svi podaci vezani za istoriju bolesti ostaju u zdravstvenom sistemu.
          Prof. dr Dragan Delić naveo je da deli bojazan od curenja informacija ka osobama koje nisu kompetetne jer dosadašnja praksa nije ulivala poverenje. Zanima ga da li je u izradi ovog zakona učestvovala struka, kao što su specijalisti socijalne medicine., Smatra da je pogrešna postavka naziva ovog zakona jer se pridaje veći značaj poslodavcu koji je samo jedna karika u ovom procesu. Najbitnije je da pacijentima bude olakšana procedura i da se zdravstvenim radnicima smanji opterećenje administrativnim poslovima, imajući u vidu da prema podacia Batuta lekari 30 % svog radnog vremena potroše na doznake. Izneo je da on nema utisak da se toliko vremena troši na doznake, ali smatra da to svakako treba redukovati, kao i administrativne troškove. Dodao je da se podaci dobijeni nakon primene ovog sistema mogu iskoristiti za analizu, od strane RFZOa i zdravstvenih ustanova, kako bi se doneli neki zaključci u pogledu bolovanja. Podatak da 5,9% radnika koriste bolovanje na godišnjem nivou ne ocenjuje kao podatak koji upozorava niti je pokazatelj da radnici lažno i neselektivno koriste pravo na bolovanje. Izrazio je zabrinutost za implementaciju ovog sistema, imajući u vidu da je e-bolovanje uspešno samo u onim evrospkim državama gde postoji snažna, jedinstvena digitalna zdravstvena infrakstruktura, dok u državama sa nedovoljno razvijenim informacionim sistemima, kojima pripada i Srbija, ova primena dovodi do većeg administrativnog opterećenja lekara, tehničkih problema i odlaganja obrade. Da bi ovaj sistem uspeo, neophodno je da se obezbedi jedinstvena državna digitalna platforma, da lekari i poslodavci budu dobro pripremljeni i obučeni za ovo, jer će u suprotonom biti dosta nejsnoća u praksi.  
		Dr Nada Macura podržava predloženi zakon, modernizaciju zdravstvenih sistema, ali je takođe zanima koliko je do sada urađeno na edukaciji lekara s obzirom na to da je kratak rok do primene ovog zakona, od 1. januara 2026. godine, kao i to da li postoji problem zastarele elektronske opreme kod poslodavaca.   
         	Doc. dr Darko Laketić se osvrnuo na prethodne diskusije i rekao da razume bojazan vezanu za funkcionisanje ovog sistema nakon donošenja predloženog zakona. Ipak, kao neko ko je učestvovao u donošenju Zakona o pravima pacijenata, podsetio je da su nakon tog zakona, naredni zakoni u zdravstvu u potpunosti bili kompatibilni sa njim, kao i da se od tada desila revolucija u zaštiti prava pacijenata. Podsetio je da ni nakon primene Zakona o zdravstvenoj dokumentaciji i evidencijama u oblasti zdravstva odnosno uvođenja e-kartona i e-recepta nije bilo zloupotreba ni neželjenih efekata u praksi. Uputio je na član 3. Predloga zakona, koji jasno definiše razmenu zdravstvene dokumentacije koja se odnosi na bolovanje, podatake o pacijentu između izabranog lekara, RFZOa i poslodavca. Ukazao je na važnost neposredne komunikacije između ovih aktera jer će to suštinski uticati na smanjenje kašnjenja u isplati i zloupotrebu lažnih bolovanja. Pohvalio je rad Kancealrije i dodao da moramo pratiti savremene tokove i benefite napretka civilizacije i implementirati ih u zdravstveni sistem.
		Dr Emeše Uri je pohvalila predloženi zakon i uvođenje sistema e-Bolovanje-Poslodavac, s obzirom na to da kao lekar u primarnoj zdravstvenoj zašpiti ima iskustvo na izdavanju bolovanja u papirnoj formi, uz napomenu da treba voditi računa o zaštiti podataka pacijenta. Smatra da se ovim predlogom zakona napokon naglašava značaj rada izabranog lekara, koji su inače najmanje nagrađivani, najmanje važni i poštovani, a zapravo oni štite kasu RFZOa izdavanjem recepata i bolovanja. Dosadašnja iskustva korišćenja e-kartona, koji postoje u većini domova zdravlja, pozitivna su jer to olakšava proces rada, te veruje da će tako biti i sa uvođenjem e–bolovanja. Lekari su do sada dosta vremena trošili na papirologiju oko bolovanja, možda ne 30%, ali jesu 20% svog radnog vremena. Dodala je da elektronski sistem u zdravstvu dobro funkcioniše i da je naša država u tom pogledu na nivou savremenih zemalja, a u vezi sa zaštitom podataka pacijenata naglasila je da se može proveriti ko je zloupotrebio elektronski sistem da proveri nečiju dijagnozu.
          	Marina Mijatović upitala je predstavnike predlagača zašto nije urađena procena uticaja na zaštitu podataka, prema članu 54. Zakona o zaštititi podataka o ličnosti. Naglasila je da ne sme da se dozvoli da neko neovlašćeno uđe u sistem i vidi podatke i dodala da pouzdano zna da naši podaci u zdravstvenom sistemu nisu zaključani. Naime, osam godina je bila članica Saveta za zdravlje u Beogradu i zna da su podaci bili dostupni i drugim lekarima, ne samo lekarima određenog pacijenta. Smatra nedopustivim da građani mogu da se uvere da im podaci nisu bezbedni tek kada neko neovlašćeno uđe u sistem. Navela je i da mnoge stavke u obrazloženju Predloga zakona nisu jasne, poput one da u praksi pacijent često propusti kontrolu ili prekine lečenje jer mora da se usredsredi na pribavljanje dokumentacije ili da pacijent više ne mora da zakazuje poseban pregled radi zatvaranja bolovanja, jer lekar ima uvid u sve neophodne podatke i može da zaključi bolovanje. Zatim, papirna dokumentacija se još uvek vodi paralelno sa elektronskom. Slaže se da digitalizacija unapređuje sistem, ali ne zakonom koji je na štetu pacijenta. Kritički se osvrnula na ovde iznet stav da je u našoj zemlji postignuta revolucija u zaštiti prava pacijenata i podsetila da je Srbija poslednja u Evropi usvojila Zakon o zaštiti prava pacijenata, kao i da uvek kaskamo u svemu. Postoje zloupotrebe i curenja informacija, zdravstveni podaci građana su bili javno plasirani kao vid kazne za pojedine, te pita ko snosi odgovornost za to, ako ne Kancelarija i dodala da postoje i krivične prijave protiv zloupotrebe podataka o ličnosti.
 	Dr Emeše Uri je povodom prethodno iznetog pitanja o odgovornim za curenje podataka o pacijentima, iznela stav da su izabrani lekari odgovorni za svaki podatak koji ide ka e-bolovanju jer oni imaju uvid u svu dokumentaciju, dok ostali lekari specijalisti imaju uvid samo u svoj deo lečenja. Međutim, dodala je da i ona deli nedoumicu u pogledu zaštite i zaključavanja tih podataka. 
Prof. dr Snežana Rakić osvrnula se na implementaciju e-krštenica, u čemu je učestvovala i dodala da je i tada bilo povika na to, iako je to bio veliki pomak i napomenula da u vezi sa tim nijedan podatak do danas nije procurio. Sistem e-bolovanja ocenila je kao nastavak digitalizacije i naglasila da se naše društvo nalazi pred erom personalizovane digitalne medicine, na koju mora biti spremno jer bez digitalizacije nema napretka. 
Direktor Kacelarije za informacione tehnologije i elektronsku upravu, poverenik dr Mihailo Jovanović je dodao da su tokom pripreme ovog predloga zakona održane četiri javne rasprave, na kojima je bilo između 50 i 100 učesnika.  Složio se da je digitalizacija promenila mnogo toga, pa i matične knjige, koje su do pre deset godina bile u papirnoj formi. Podvukao je da su podaci u elektronskoj formi bezbedniji nego u papirnoj, imajući u vidu da za papirnu formu ne postoji nikakav trag da je neko pristupio podacima, dok u digitalnom sistemima postoji trag i ko i kada je pristupao podacima. Lekari već rade u lokalnim informacionim sistemima i ovu elektronsku informaciju o bolovanju samo treba da proslede poslodavcima, tako da njima nije potrebna posebna obuka za to. Najveća edukacija je potrebna poslodavcima jer oni imaju novi sistem i te obuke će biti održane. Ne veruje da će biti prepreke u korišćenju ovog informacionog sistema. U vezi sa pomenutom procenom uticaja na zaštitu podataka o ličnosti, rekao je da je ona gotova i da će biti objavljena kada se zakon donese, pre primene zakona.
Povodom ove tačke dnevnog reda nije bilo više predloga ni diskusije. Predsednik Odbora je zaključio pretres o ovom predogu zakona i pozvao članove Odbora da se izjasne o Predlogu zakona.
Odbor je, u skladu sa članom 155. stav 2. Poslovnika Narodne skupštine, odlučio većinom glasova (za 12, protiv 1, uzdržan 1, od ukupno 14 prisutnih) da predloži Narodnoj skupštini da prihvati Predlog zakona o razmeni podataka, dokumenata i obaveštenja u slučaju nastupanja privremene sprečenosti za rad korišćenjem softverskog rešenja „e-Bolovanje- Poslodavac, u načelu.
 	
	Druga tačka dnevnog reda: Razno

Predsednik Odbora dr Muamer Bačevac obavestio je da Odboru predstoji sednica u pojedinostima o ovom predlogu zakona, kao i razmatranje Informacije o radu Ministarstva zdravlja i pristiglih predstavki. Potom je povodom ove tačke dnevnog reda dao reč članovima Odbora.
 Jelena Spirić je iznela da je očekivala da će tema na ovoj sednici Odbora biti skorašnja naredba Ministarstva zdravlja o uvođenju treće smene u domovima zdravlja, koja je u suprotnosti sa članom 3. Odluke o radnom vremenu zdravstvenih ustanova, kojim se jasno navodi da je radno vreme domova zdravlja radnim danima od 7.00 do 20.00 časova, a vikendom od 8.00 do 18.00 časova. S tim u vezi, upitala je kojim aktom je definisana treća smena u domovima zdravlja i dodala da je ova naredba čisto populistička i da će samo dodatno urušiti zdravstveni sistem, posebno ako se ima u vidu da su domovi zdravlja u blokadi, da postoje duge liste čekanja na operacije kuka i kolena, na magnete, kao i na to da se u bolnicama jedu ''splačine'' i da smo poslednji u Evropi po transplantaciji organa. Upozorila je na pojavu koja se dešava poslednjih godinu dana, a tiče se smene profesora i vrhunskih stručnjaka samo zato jer ne žele da budu pripadnici vladajuće stranke, koju ovaj odbor nemo posmatra. Izjavila je da vlast degradira lekare koji odaju poštu nastradalima u Novom Sadu, koje je ovaj režim i vlast ubila. Zatim, upitala je zašto ovaj odbor nije razmatrao predstavke od aprila 2024. do maja 2025. godine, kada je formirana Radna grupa za razmatranje predstavki. Takođe, zašto je predstavka NORBSa, podneta je u septembru 2024. godine, a kojom su tražili dodatna sredstva iz budžeta za 2024. godinu, obrađena tek u junu 2025. godine. Sredstva za lečenje retkih bolesti od 14,2 milijarde dinara, tražena još 2022. godine, nisu odobrena, umesto toga je u ove svrhe i prošle i ove godine iz budžeta odobreno samo 10,2 milijarde dinara i pored obećanja vlasti da će do 2027. godine, ova sredstva biti uvećana za 23,6 milijardi dinara. Pita zašto niko ne ispuni obećanu i najavljenu pomoć obolelima od retkih bolesti, posebno ako se ima u vidu da među obolelima ima najviše dece. Zatim, zašto ovaj odbor u septembru nije održao sednicu i pozvao predstavnike RFZO, između ostalo povodom knjige profesora dr Dragana Delića,  kao i povodom pitanja zašto se lekovi za lečenje srca i embolije pluća ne stave na pozitivnu listu lekova, jer isti koštaju preko tri hiljade dinara, zbog čega penzioneri ni socijalno ugroženi ne mogu da se leče. 
Dr Emeše Uri, povodom pomenutog uvođenja treće smene u domovima zdravlja, objasnila je da su u manjim sredinama izabrani lekari do sada radili i noću, jer ti domovi zdravlja nemaju organizovane posebne jedinice hitne pomoći, tako da ova odluka Ministarstva zdravlja nije novina u praksi za manje sredine.
Prof. dr Dragan Delić smatra da je ovaj odbor morao da se sastane pre razmatranja budžeta i da održi sednicu na kojoj bi učestvovali predstavnici RFZO-a i ministarstava kako bi sa članovima Odbora razmenili mišljenja, ne kao politički protivnici već kao ljudi koji žele dobro zdravstvenom sistemu. Predložio je da se ubuduće obavezno razmatraju sva važna pitanja u zdravstvu, uz napomenu da bi Odbor trebalo da ima plan i program rada. 
Marina Mijatović je dodala da je Odbor trebalo da razmatra budžet i da reaguje na vreme i da utiče da se za obolele od retkih bolesti povećaju sredstva u budžetu, posebno jer su lekovi skuplji zbog čega će manji broj pacijenata ove godine moći da dobije adekvatnu dijagnostiku i priliku da se leči. 

Povodom ove tačke dnevnog reda nije bilo više predloga ni diskusije.

   	Sednica je završena u 10,30 časova.

